British Union of Fascists
British Union of Fascists (BUF) var et engelsk fascistisk parti, som blev stiftet i 1932 af Oswald Mosley. Denne havde været parlamentsmedlem for både Conservative Party og Labour. Dets kombination af socialisme og patriotisme gav det oprindeligt bred støtte på tværs af datidens politiske spektrum i Storbritannien, herunder fra to Labourparlamentsmedlemmer, som tilsluttede sig partiet. Men også kommunister, militant indstillede støtter af Labour, tidligere suffragetter, konservative arbejderklassestøtter og fagforeningsfolk var tiltrukket af partiet. 
Partiet fik dog aldrig nogen parlamentarisk betydning, og det blev forbudt i 1939 og opløst i 1940. 